বীরেন্দ্র সহবাগ নিজের স্বভাবসিদ্ধ রসিকতার জন্য বিখ্যাত। তাঁর ‘হিউমার’ আর ‘উইট’ই প্রকাশ পায় হয় তাঁর টুইটে। যে কোনও বিষয়ে তাঁর টুইট-এর ‘টুইস্ট’ প্রশংসনীয়। তাঁর টুইট-এর জন্য ফলোয়াররাও মুখিয়ে থাকেন।
এবার সহবাগের টুইটের বিষয়বস্তু ছিল ‘সুখী দাম্পত্য’। কীভাবে দাম্পত্যজীবনে সুখ খুঁজে আনা যায়, সেই ব্যাখ্যাই তিনি এবার দিয়েছেন টুইটের ১৪০ শব্দের মধ্যে।

ফাইনালে ওঠার লড়াইয়ে মুম্বই ও পুণে সুপারজায়ান্ট ম্যাচ দেখার জন্য সাগ্রহে অপেক্ষা করছিলেন ‘নজফগড়ের নবাব’। তবে তাঁর সাধে বাধা আসে স্ত্রী আরতির তরফ থেকে। কী রকম বাধা? সহবাগের স্ত্রী বায়না ধরেছিলেন হলে গিয়ে সিনেমা দেখার জন্য। অগত্যা তাই বউয়ের সঙ্গে হলমুখী হয়েছিলেন তিনি।
তবে ক্রিকেট ম্যাচ না দেখে থাকতে পারেননি তিনি। হলের মধ্যে বসেই নিজের মোবাইলে আইপিএল-এর গুরুত্বপূর্ণ ম্যাচ উপভোগ করেছেন। থিয়েটারে নিজের সেই ম্যাচ দেখার অভিজ্ঞতা টুইটারে শেয়ার করেছেন সহবাগ। নিজের ছবি পোস্ট করে তাঁর রসিকতার টুইট, ‘একজন সুখী স্ত্রী মানে সুখী জীবন। থিয়েটারে স্ত্রী সিনেমা দেখার সময়ে ম্যাচ দেখছি। আমিও খুশি, বউও খুশি। অনবদ্য আনন্দের মুহূর্ত।’

বউযের মন রাখতে পারলেও এবার অবশ্য তাঁর ফলোয়াররাই তাঁকে ট্রল করলেন এমন টুইটের পর। একজন লেখেন, ‘বউকে খুশি রাখতে দারুণ উপায় বের করেছ। ডিজিটাল ইন্ডিয়ার দারুণ বিজ্ঞান।’ অন্য একজনের পালটা টুইট, ‘আপনি তো বাহুবলীর মতো ভাবতে শুরু করেছেন।’